ควันหลง กกพ.?โมนิก้าและทีมงาน
*อันที่จริง “โมนิก้า” ต้องการพูดถึงบรรยากาศการลงทุน เพื่อเป็นการย้ำหัวหมุดตัวเดิมให้แน่นขึ้น พร้อมกับเป็นการฉายแนวความคิดให้นักลงทุนไปตรึกตรองดูว่า สิ่งที่เกิดขึ้นในเที่ยวนี้ผิดไปจากที่เคยเม้าท์ให้ฟังหรือเปล่า? ซึ่งเป็นเรื่องที่เดี๊ยนพยายามพูดกรอกหูทุกวัน เพื่อทำให้แฟนคลับเกิดการตื่นตัวตลอดเวลา...แม้จะเป็นเรื่องที่ซ้ำซากจำเจเสียเหลือเกิน แต่ก็ไม่เสียหายสักเท่าไหร่นะคะ
1 พ.ย. 2559

*อันที่จริง “โมนิก้า” ต้องการพูดถึงบรรยากาศการลงทุน เพื่อเป็นการย้ำหัวหมุดตัวเดิมให้แน่นขึ้น พร้อมกับเป็นการฉายแนวความคิดให้นักลงทุนไปตรึกตรองดูว่า สิ่งที่เกิดขึ้นในเที่ยวนี้ผิดไปจากที่เคยเม้าท์ให้ฟังหรือเปล่า? ซึ่งเป็นเรื่องที่เดี๊ยนพยายามพูดกรอกหูทุกวัน เพื่อทำให้แฟนคลับเกิดการตื่นตัวตลอดเวลา…แม้จะเป็นเรื่องที่ซ้ำซากจำเจเสียเหลือเกิน แต่ก็ไม่เสียหายสักเท่าไหร่นะคะ
*เนื่องจากการแกว่งตัวไปมาช่วงแคบๆ ทั้งในแดนบวกและแดนลบของดัชนี ก่อนจะลงเอยด้วยการปิดที่ระดับ 1,495.72 จุด บวกไป 1.28 จุด ด้วยมูลค่า 4.08 หมื่นล้านบาท มันสะท้อนถึงนักลงทุนบางส่วนเริ่มชะลอซื้อหุ้น ทำให้มูลค่าการซื้อขายต่ำกว่า 5 หมื่นล้านบาท ซึ่งจะทำให้ดัชนีแกว่งตัวผันผวนหนักขึ้นกว่าเดิม “โมนิก้า” ถึงมองว่า หุ้นขนาดใหญ่คงขยับตัวตามสเต็ปเดิมๆ ที่เคยเห็นกันมาหลายรอบเจ้าค่ะ
*วันนี้จึงขอยกยอดเรื่องหุ้นรายตัวไปก่อน และขอใช้เวลาที่มีอยู่พูดถึงรายการ “ลับ ลวง พราง กกพ.” หลังผู้ร่วมชิงโรงไฟฟ้าขยะอุตสาหกรรมเริ่มพูดถึงความไม่ชอบมาพากลของการประกาศผลดังกล่าว ซึ่งแต่เดิมเชื่อกันว่า ไม่เกิน 10 โมงเช้าของวันศุกร์ที่ผ่านมา น่าจะรู้ผลคนที่ได้รับคัดเลือกอย่างเป็นทางการ พอถึงเวลาจริงๆ กลับเงียบเชียบเหมือนไม่มีอะไรในกอไผ่ พร้อมกับเกิดกระแสข่าวลือไหลออกมาเป็นระลอกนะจะบอกให้
*โดยเฉพาะในแง่ของคนที่มีความพร้อมทางด้านวัตถุดิบ และอยู่ในช่วงที่มีสายส่งเข้ามารับถึงหน้าโรงงาน กลายเป็นคนที่เกิดอาการวิตกจริตมากที่สุด เพราะทุกอย่างควรจะจบตั้งแต่ก่อนกินข้าวเที่ยง แต่ทำไปทำมาก็ยังไม่มีความคืบหน้าอะไรเกิดขึ้น และประเด็นข่าวลือเริ่มประโคมหนักขึ้นเรื่อยๆ ในช่วงบ่าย 3 โมงแก่ๆ หลังมีมือที่มองไม่เห็นเข้ามาเกลี่ยผลประโยชน์บางอย่างนะซี
*งานนี้จริงเท็จอย่างไรไม่มีใครรู้! เพราะคนที่รู้ดีสุดก็คือพวกอนุกรรมการกำกับกิจการพลังงาน ซึ่งเป็นคนกลั่นกรองข้อมูลเป็นลำดับแรก และเป็นคนชี้เป็นชี้ตายบริษัทที่เข้ามาร่วมชิงขยะอุตสาหกรรม โดยระหว่างทางก็มีข่าวลือเรื่องวิ่งเต้นเพื่อสอดไส้รายชื่อบางบริษัทเข้ามา จนกลายเป็นประเด็นที่ผู้คนตั้งคำถามกับสำนักงานคณะกรรมการกำกับกิจการพลังงาน (สำนักงาน กกพ.) กันอย่างหนักหน่วงนะจะบอกให้
*ประกอบกับพวกแมงเม้าท์พูดไปในทางเดียวกันว่า ช่วงเวลาประมาณ 19.00 น. พวกอนุกรรมการได้ส่งรายชื่อทั้งหมดที่มีสิทธิ์ชนะให้คณะกรรมการชุดใหญ่พิจารณาอีกที และน่าจะประกาศผลได้ไม่เกิน 24.00 น. แต่เอาเข้าจริงๆ กลับประกาศผลได้ตอนเวลา 3.00 น. ของอีกวัน และยังเป็นการประกาศแค่จำนวนกว่า 30MW ไม่ใช่จำนวน 50 MW เหมือนกับที่เคยประกาศไว้ก่อนหน้านี้นะจ๊ะ
*รายละเอียดในส่วนนี้ทำให้มีแรงกระเพื่อมจากหลายฝ่ายด้วยกัน เพราะบางคนรู้สึกถึงขั้นตอนการประมูลไม่โปร่งใส บวกกับมีการเหลือติ่งไว้ประมูลรอบใหม่อีกนิดหน่อยแบบนี้ “โมนิก้า” ถึงไม่แปลกใจที่เห็นบางบริษัทกำลังเร่งรวบรวมข้อมูลเพื่อยื่นเข้าไปใหม่อีกรอบ ซึ่งกลายเป็นดราม่าตอนใหม่ที่นักลงทุนต้องติดตามดูให้ดีๆ เพราะหุ้นหลายตัวขึ้นแรงด้วยกระแสข่าวนี้ล้วนๆ นะจะบอกให้
*โดยเฉพาะในรายของ CTW ก่อนหน้านี้ทะยานขึ้นอย่างร้อนแรง สุดท้ายกลับอ่อนตัวลงมาปิดที่ 3.94 บาท ลบไป 0.72 บาท หรือลงไป 15.45% ด้วยมูลค่า 270 ล้านบาท ก็มาจากการพลาดหวังโรงไฟฟ้าขยะอุตสาหกรรม บวกกับเที่ยวนี้มีนักลงทุนรายใหญ่ผสมโรงเทขายหุ้นออกมาส่วนหนึ่ง สถานการณ์ของหุ้นก็เลยยับเยินอย่างที่เห็น จึงถึงเวลาหลบไปเลียแผลใจชั่วคราวนะคะ
*ส่วนรายที่เจ็บไม่แพ้กันในเที่ยวนี้กลายเป็น GENCO หลังมีพวกขาใหญ่กิ๊กก๊อกขันอาสาเข้ามาเป็นหน้าเสื่อแบบไม่เจียมสังขาร และทันทีที่มีข่าวหลุดโผออกมาทางโลกโซเชียลมีเดีย จึงเกิดอาการงอแงเหมือนเด็กอยากได้ขนมแบบนี้ “โมนิก้า” ขอแนะนำให้กลับไปเลี้ยงหลานที่บ้านจะดีกว่า เพราะแสดงถึงความอ่อนหัดในการลงทุน และขอบอกไว้เลยว่า สมัยนี้แมงเม่าเขาเร็วกว่าที่คิด และการอ่อนตัวของราคาหุ้นลงมาปิดที่ 1.41 บาท ลบไป 0.14 บาท หรือลงไป 9% จึงไม่มีผลกับรายย่อย แต่มีผลกับรายใหญ่ที่ออกของไม่ได้เท่านั้นเจ้าค่ะ
*ทางด้านคนที่ได้อย่าง BWG ก็เกิดอาการ so sad ไปกับเขาด้วยเช่นกัน เพราะก่อนหน้านี้ตั้งเป้าจะได้เยอะกว่านี้มาก พอเอาเข้าจริงกลับได้มานิดเดียว หุ้นเลยเซถลาลงมายืนอยู่ที่ 2.24 บาท ลบไป 0.04 บาทแบบเซ็งๆ ขณะที่ตัวเต็งอย่าง WHA ก็เป็นไปตามเป้าที่วางไว้แบบนี้ “โมนิก้า” ถึงต้องกลับมามองหุ้นลูกที่ทำไฟฟ้าอย่าง WHAUP ในทันที เพราะเป็นการส่งสัญญาณให้รู้ว่า บริษัทของ “เจ๊จูน” มีความพร้อมในการเดินหน้าเข้าตลาดหุ้น ซึ่งจะเป็นทีเด็ดในการสร้างแวลูให้กับตัวแม่ในอนาคตไงล่ะค่ะ
*ตบท้ายกันที่เรื่องขยะชุมชนกันอีกสักหน่อย เพราะคนที่รับผิดชอบโดยตรงอย่าง กกพ. เตรียมจะรับซื้ออีกไม่ต่ำกว่า100 MW ในเดือนพฤศจิกายน “โมนิก้า” ถึงอยากให้แฟนคลับลองสำรวจความพร้อมของแต่ละเจ้าตั้งแต่เนิ่นๆ เพราะสิ่งที่เห็นในเที่ยวล่าสุด มันเป็นเรื่องของการบิวด์อารมณ์ล้วนๆ เมื่อถึงเวลาจริงๆ อาจไม่เป็นเหมือนกับที่มีการประโคมข่าวกันก็ได้ แถมกฎกติกา มารยาทเป็นอย่างไร ก็ไม่มีใครรู้อย่างถ่องแท้แบบนี้…ดราม่าแน่ๆ เจ้าค่ะ